Tekjur af útfluttri þjónustu jukust um hátt í sextíu prósent á milli júlí 2020 og júlímánaðar í ár. Í þessum eina mánuði jukust verðmæti í geiranum um fimmtíu og sex komma fjóra milljarða á gengi hvors árs.
Tekjur af ferðamönnum sem hingað koma, flugfargjöld fyrir ferðir hingað auk útflutnings á íslensku hugviti eru meðal þess sem innifalið er í þessum tölum frá Hagstofunni, sem birtar voru í dag. Tekjur af erlendum ferðamönnum sem hingað komu í júlímánuði eru um tuttugu og níu milljarðar - meira en tvöfaldar tekjur af sama toga í júlímánuði 2020. Vésteinn Ingibergsson er fagstjóri utanríkisviðskipta hjá Hagstofu Íslands.
Við sjáum náttúrulega að það stærsta sem er að gerast í þjónustuviðskiptunum ef við miðum við júlí í fyrra er aukning af erlendum ferðamönnum.
Samgöngur og flutningar milli Íslands og annarra landa eða á vegum íslenskra fyrirtækja erlendis jukust um sextíu og sex prósent og voru áætlaðar tekjur um tíu komma sex milljarðar. Verðmæti annarra þjónustuliða eins og fjarskiptaþjónustu og tölvuþjónustu var áætluð tæpir sautján milljarðar króna í júlí í ár. Tekjuaukning af erlendum ferðamönnum er eitt merki efnahagsbatans að sögn Vésteins.
Hann er náttúrulega ekki kominn á sama stað og hann var 2018 en er að ná sér upp úr því fari sem hann var í COVID